איילת זורר

ביוגרפיה

זוּרר נולדה, גדלה והתחנכה בשיכון דן שבתל אביב והתגוררה בבגרותה במושב מכמורת. אביה, יהושע זורר, הוא צבר, ובעברו פקיד במשרד השיכון. אימה, אביבה זורר, עלתה מצ'כוסלובקיה, והיא מורה לבישול. זורר היא הצעירה מבין שלוש אחיות. בנעוריה למדה תיאטרון במסגרת בית-ספרית והשתתפה בלהקת צופי תל אביב.
לאחר שירותה בצה"ל בלהקת פיקוד צפון, החלה ללמוד משחק בבית הספר למשחק של יורם לוינשטיין. בתום לימודיה עברה לגור בניו יורק ארצות הברית, שם למדה משחק גם ב-New Actors Workshop School.

קריירה

בשנת 1991 שבה לישראל והשתתפה בסרט הקולנוע הצרפתי-ישראלי "עבור סאשה" ("Pour Sacha"). בשנים 1992–1994 שיחקה בסדרת הטלוויזיה "עניין של זמן" בטלוויזיה החינוכית של הערוץ הראשון, בתור נוגה כספי. ב-1993 שיחקה בסרט הקולנוע "נקמתו של איציק פינקלשטיין", באותה שנה השתתפה זורר גם בתוכנית הטלוויזיה של הכבלים "יציאת חירום".
בשנים 1997–1999 שיחקה בתפקיד שירה שטיינברג בסדרת הדרמה "פלורנטין", ששודרה בערוץ 2. בשנת 1997 שיחקה בתפקיד ראשי בסרט "אהבה אסורה". ב-2000 השתתפה בסדרת הטלוויזיה "זינזאנה". בשנת 2001 שיחקה בסרט הטלוויזיה "לילה ללא לולה" ובסרט הקולנוע "כיכר החלומות". בשנת 2002 השתתפה בסדרות הטלוויזיה "שלווה" ו"הבלוק".
בשנת 2003 השתתפה בסרטו של שבי גביזון "האסונות של נינה". משחקה בסרט זיכה את זורר בפרס אופיר. באותה שנה כיכבה בסרט "איש החשמל". בשנת 2004 שיחקה ב"משהו מתוק" וב"מכתוב". בשנת 2005 שיחקה בסדרות הטלוויזיה "חדר מלחמה" ו"בטיפול" כרופאה ד"ר נעמה לרנר.  ב-2006 השתתפה בתוכנית המערכונים "גומרות הולכות".
כמו כן, שיחקה בתיאטרון, בין היתר במחזות "היורשת" לצידה של דבורה קידר, "מדריך נשים לתוהו ובוהו", "בגדי המלך", "בואו לא נדבר על זה", "אוהבים את אופאל" ו"מונולוגים מהווגינה". בארצות הברית שיחקה בהצגות "חלום ליל קיץ", "ריצ'רד השלישי" ו"היריבים". כמו כן, דגמנה זורר למותגי האופנה "הוניגמן", "גולף" ו"גולברי", ואף איירה את ספרו של גבי ניצן "באדולינה".
הקריירה הבינלאומית שלה החלה לאחר שלוהקה לסרטו של הבמאי האמריקאי-יהודי סטיבן ספילברג "מינכן" (העוסק בטבח הספורטאים הישראלים באולימפיאדת מינכן) בו גילמה את דפנה קאופמן, שיצא לאקרנים ב-2006.
באפריל 2007 השתתפה זורר בסרט האמריקאי "אדם בן כלב" בו היא מגלמת את האחות שמטפלת באדם שטיין. באותה שנה השתתפה גם בסרט הישראלי "רק כלבים רצים חופשי" שכתב אסי דיין וביים ארנון צדוק ובשני סרטים אמריקאים, "סיכוי קלוש", ו"שמונה צדדים לאמת" בו שיחקה לצידם של מת'יו פוקס ודניס קוויד.
בשנת 2008 נבחרה זורר על ידי אתר המבקרים העצמאיים Tccandler.com, ולמקום התשיעי בדירוג 100 הנשים היפות של הוליווד.
בשנת 2009 נבחרה זורר לככב בתפקיד ראשי לצידו של טום הנקס בסרט האמריקאי "מלאכים ושדים" המבוסס על ספרו של דן בראון, שתקציבו 130 מיליון דולר. בכך הפכה זורר לשחקנית הישראלית המצליחה ביותר בהוליווד באותה עת.
ביולי 2009 נבחרה ליקירת פסטיבל הקולנוע ירושלים.
ב-2011 הופיעה זורר בתצוגת האופנה השנתית של החברה הישראלית "גולברי", עבורה פעלה כפרזנטורית ודוגמנית. אולם ב-2016 פוטרה מתפקידה בחברת האופנה גולברי, אשר שכרה במקומה את אסתי גינזבורג מה שיצר הד תקשורתי בנוגע לאי-העסקת נשים מגיל מסוים בעולם האופנה. זורר הגישה תביעה נגד החברה בגין אי עמידה בהסכם שנחתם עמה.
ב-2013 זורר שיחקה את אמו הביולוגית של סופרמן בסרט האמריקאי "איש הפלדה", הראשון בסרטי היקום הקולנועי של DC. 
ביוני 2013 עלתה הסדרה הישראלית "שטיסל" בלוויין, שם מופיעה זורר בתפקיד האלמנה אלישבע רוטשטיין. באוקטובר 2013 עלתה הסדרה "בני ערובה" בערוץ 10, שם מופיעה זורר בתפקיד הראשי כיעל דנון. זורר הייתה מועמדת לפרס האקדמיה הישראלית לטלוויזיה בקטגוריית "השחקנית הטובה ביותר בסדרת דרמה" על שני התפקידים וזכתה בפרס על תפקידה בסדרה "בני ערובה".
ב-2015 התחלה לשחק בסדרה האמריקאית "דרדוויל" מבית Netflix בתפקיד ונסה פיסק אשתו של הנבל המכונה קינגפין. 
ב-2016 שיחקה בגרסה מחודשת לסרט האמריקאי "בן חור" בתור אמו של גיבור הסרט, בבימויו של טימור בקממבטוב, ובכיכובם של ג'ק יוסטון, טובי קבל ומורגן פרימן.
ב-2017 זורר שיחקה בפרק אחד בסדרה האמריקאית "Taken" בתור ליאה. בנוסף ב-2017, כיכבה בסרט הצ'כי-אמריקאי "Milada" בתור מילדה הורקובה.
ב-2018 יצא לאור בהוצאת "ידיעות ספרים" ספרה "מעכשיו..." אותו כתבה ואיירה.
ב-2019 החלה לשחק בתפקיד משני בסדרה מורשות של הרשת The CW.

חיים אישיים

זורר נשואה לגלעד לונדובסקי, מדריך גלישה שהכירה במהלך חופשה, ואם לבן. הם ירדו מהארץ וכיום מתגוררים בלוס אנג'לס שבארצות הברית.
בשנת 2017 נטען בכתבה של "ידיעות אחרונות" כי זורר הייתה בין המפורסמים שהיו חברים בכת מייסודה של חוה גואז.